SMERNICA KOMISIE 2006/2/ES
zo 6. januára 2006,
ktorou sa z dôvodu prispôsobenia technickému pokroku mení a dopĺňa príloha II k smernici Európskeho parlamentu a Rady 96/73/ES o určitých metódach na kvantitatívnu analýzu binárnych zmesí textilných vlákien
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 96/73/ES zo 16. decembra 1996 o určitých metódach na kvantitatívnu analýzu binárnych zmesí textilných vlákien (1), a najmä na jej článok 5 ods. 2,
keďže:
(1)
Na základe smernice Európskeho parlamentu a Rady 96/74/ES zo 16. decembra 1996 o názvoch textílií (2) sa vyžaduje označovanie s cieľom uvádzať zloženie vlákien textilných výrobkov, pričom sa formou analýzy majú vykonávať kontroly zhody týchto výrobkov s údajmi uvedenými na etikete.
(2)
V smernici 96/73/ES sa ustanovujú jednotné metódy kvantitatívnej analýzy binárnych zmesí textilných vlákien.
(3)
Na základe nedávnych zistení technickej pracovnej skupiny došlo k prispôsobeniu smernice 96/74/ES technickému pokroku tým, že sa do zoznamu vlákien uvedeného v prílohách I a II k tejto smernici doplnili polylaktidové a elastomultiesterové vlákna.
(4)
Je preto potrebné vymedziť jednotné skúšobné metódy pre polylaktid a elastomultiester.
(5)
Smernica 96/73/ES by sa preto mala zodpovedajúcim spôsobom zmeniť a doplniť.
(6)
Ustanovenia tejto smernice sú v súlade so stanoviskom Výboru pre smernice týkajúce sa názvov textílií a ich označovania,
PRIJALA TÚTO SMERNICU:
Článok 1
Príloha II k smernici 96/73/ES sa mení a dopĺňa v súlade s prílohou k tejto smernici.
Článok 2
1. Členské štáty najneskôr do 6. januára 2007 uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou. Členské štáty bezodkladne oznámia Komisii znenie týchto ustanovení a korelačnú tabuľku medzi takýmito ustanoveniami a touto smernicou.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o spôsobe odkazu ustanovia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 6. januára 2006